**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa čl. 31 Legislatívnych pravidiel vlády Slovenskej republiky predkladá Ministerstvo vnútra Slovenskej republiky na pripomienkové konanie návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 383).

**V š e o b e c n e**

Cieľom návrhu sú podľa navrhovateľov viaceré zmeny v zákone o cestnej premávke, zákone o správnych poplatkoch a zákone o odpadoch:

Viazanie EČV na vozidlo

Zavedenie možnosti „prenositeľnosti“ tabuľky s evidenčným číslom vozidla z pôvodného majiteľa motorového vozidla na nového majiteľa motorového vozidlo, pričom pôvodnú tabuľku bude môcť použiť bez ohľadu na to, či má v danom okrese naďalej trvalý pobyt. Viazanosť evidenčného čísla vozidla na okres trvalého pobytu vlastníka vozidla sa vypúšťa úplne. Zároveň sa navrhuje možnosť ponechania evidenčného čísla vozidla pre predávajúceho pri zmene držby vozidla na inú osobu. Toto číslo si bude môcť predávajúci prideliť na svoje ďalšie vozidlo.

Bude zavedený taký systém prideľovania evidenčných čísel, aby bolo číslo viazané striktne na auto. Ak ho auto raz dostane, môže ho mať do konca svojho využitia. Či sa nachádza adresa trvalého pobytu vlastníka v jednom okrese a o určitý čas v inom okrese, stále bude mať jedno evidenčné číslo. Pri kúpe nového vozidla sa vygeneruje evidenčné číslo, ktoré na vozidle ostane do konca životnosti.

Zrušenie tzv. dvojkrokového oznamovania prevodu držby

Novela zákona zároveň ustanovuje zrušenie tzv. dvojkrokového oznamovania prevodu držby vozidla na inú osobu, čo znamená, že kompletná zmena držby vozidla na kupujúceho aj s vydaním nového osvedčenia o evidencii časť II sa vykoná na ktoromkoľvek dopravnom inšpektoráte. Ak by sa vykonala zmena držby vozidla na dopravnom inšpektoráte, ktorá vyžaduje pridelenie nového evidenčného čísla (nové tabuľky), ktoré nemá tento dopravný inšpektorát na svojom sklade, bude zabezpečené zasielanie nových dokladov a tabuliek s evidenčným číslom vozidla kupujúcemu prostredníctvom kuriérnej služby.

**S t a n o v i s k o**

Ministerstvo vnútra Slovenskej republiky zaujíma k predloženému návrhu nasledovné stanovisko:

S vyššie uvedenými hlavnými cieľmi predmetného návrhu sa stotožňujeme. Novela zákona okrem toho zjednoduší a uľahčí aj iné evidenčné úkony - všetky zmeny v evidencii bude možné vykonať na ktoromkoľvek orgáne Policajného zboru či zápis spájacieho zariadenia a alternatívnych rozmerov pneumatík a ráfikov bude možné vykonať aj elektronicky.

Schválenie návrhu zákona však bude znamenať aj negatívny vplyv na rozpočet verejnej správy (ministerstva vnútra) z dôvodu nevyhnutných úprav informačných systémov a elektronických služieb národnej evidencie vozidiel v predbežne odhadovanej výške cca 800 000 eur bez DPH. Finančné prostriedky potrebné na realizáciu zmien vyplývajúcich z predmetného návrhu v odhadovanej výške 800 000 eur navrhuje ministerstvo vnútra hradiť zo schváleného limitu ministerstva vnútra v kapitole Všeobecná pokladničná správa.

Predložený návrh bude mať negatívne vplyvy aj na rozpočet ministerstva dopravy z dôvodu nevyhnutných úprav Jednotného informačného systému v cestnej doprave (JISCD) vo výške 400 000 eur a úprav v informačných systémoch Národnej diaľničnej spoločnosti týkajúcich sa diaľničnej známky a výberu mýta vo výške 500 000 eur. V súčasnosti ministerstvo dopravy nemá rozpočtované finančné zdroje na krytie vyvolaných nákladov s úpravou týchto informačných systémov. Z tohto dôvodu bude potrebné zabezpečiť navýšenie schváleného limitu ministerstva dopravy v kapitole Všeobecná pokladničná správa.

Vzhľadom na potrebu zabezpečenia zmien v informačných systémov a potrebnej logistiky pri zmenách v evidencii vozidiel navrhujeme posunutie dátumu účinnosti na 1. marec 2022.

Návrh zákona odporúčame aj legislatívno-technicky upraviť:

* v úvodnej vete čl. I doplniť zákon č. 423/2020 Z. z.,
* do čl. I vložiť novelizačný bod, v ktorom sa v § 112 ods. 10 a § 116a ods. 8 slová „prevod držby vozidla na inú osobu“ nahradia slovami „zmenu držby vozidla“,
* do čl. I vložiť novelizačný bod, v ktorom sa v § 116 ods. 10 slová „odseku 1 písm. a), odseku 2 a 8“ nahradia slovami „odseku 1 písm. a), g), ak ide o zmenu údajov o držiteľovi vozidla alebo vlastníkovi vozidla a odseku 2“,
* v čl. I bode 9 § 116 ods. 14 slová „adresu trvalého pobytu alebo sídla“ nahradiť slovami „adresu pobytu, sídla, prevádzkarne alebo organizačnej zložky“,
* v čl. I bode 21 slová „ods. 9“ nahradiť slovami „ods. 8“,
* v čl. I bode 26 slová „sa pripájajú sa“ nahradiť slovami „sa na konci pripájajú“,
* v čl. I bode 27 slová „prvej vete“ nahradiť slovami „druhej vete“,
* v úvodnej vete čl. II doplniť zákon č. 310/2020 Z. z.

**P r i p o m i e n k o v é k o n a n i e**

V rámci prerokovania stanoviska s orgánmi uvedenými v čl. 31 Legislatívnych pravidiel vlády Slovenskej republiky uplatnili zásadné pripomienky Ministerstvo dopravy a výstavby Slovenskej republiky, Ministerstvo financií Slovenskej republiky a Ministerstvo investícií, regionálneho rozvoja a informatizácie Slovenskej republiky.

Zásadná pripomienka ministerstva dopravy o negatívnom vplyve na rozpočet bola akceptovaná a zapracovaná do predkladacej správy; zásadná pripomienka o posunutí účinnosti do predkladacej správy nebola zapracovaná, keďže posunutie účinnosti o dva roky oproti pôvodne navrhovanému dátumu považujeme za neopodstatnené.

Zásadná pripomienka ministerstva financií o vypustení kapitoly Všeobecná pokladničná správa z vety o spôsobe úhrady navrhovaných zmien akceptovaná nebola. Rozpisovým listom rozpočtu ministerstva financií pre kapitolu ministerstva vnútra na rok 2021 neboli na kapitálové výdavky alokované finančné prostriedky. Kapitálové výdavky pre kapitolu ministerstva vnútra na medzirezortný program 0EK sú alokované vo Všeobecnej pokladničnej správe v prospech ministerstva vnútra vo výške 5 000 000 eur a budú uvoľňované ministerstvom financií na základe zaslaných žiadostí ministerstva vnútra.

Zásadné pripomienky ministerstva financií a ministerstva investícií, ktoré sa týkali doplnenia doložky vplyvov k poslaneckému návrhu, do predkladacej správy neboli zahrnuté, keďže sprievodné materiály v ďalšom legislatívnom procese procese (počas prerokovávania návrhu v národnej rade) nemožno meniť.

Okrem toho uplatnili zásadné pripomienky aj Slovenská asociácia poisťovní a Západoslovenská distribučná, a. s., ktoré sa podľa Legislatívnych pravidiel vlády Slovenskej republiky nevyhodnocujú ani neuvádzajú v predkladacej správe.

**Z á v e r**

Ministerstvo vnútra Slovenskej republiky odporúča vláde Slovenskej republiky vysloviť **súhlas po zohľadnení pripomienok** s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 383).